32002R2188
L 333/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2188/2002 НА КОМИСИЯТА
от 9 декември 2002 година
относно временно разрешаване на нови употреби на добавки към храните за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г., относно добавките при храненето на животни (1), последно изменена с Регламент (ЕО) № 1756/2002 на Комисията (2), и по-специално членове 3 и 9д от нея,
като има предвид, че:
(1)
Директива 70/524/ЕИО постановява, че за да бъде одобрена нова употреба на вече разрешена добавка, е необходимо получаване на разрешение от Общността в съответствие с член 4 от директивата.
(2)
Член 9д, параграф 1 от Директива 70/524/ЕИО постановява, че може да бъде издадено временно разрешение за употреба на нова добавка към храните за животни, както и за нова употреба на вече разрешена добавка, ако са изпълнени условията на член 3а, букви от б) до д) от същата директива, и ако е разумно да се приеме, от гледна точка на наличните резултати, че при употреба в храненето на животните се наблюдават някои от ефектите, посочени в член 2, буква а) от същата директива. Такова временно разрешение може да се даде за период от 4 години в случай, че се отнася за добавки, включени в част II от приложение В към Директива 70/524/ЕИО.
(3)
Предприятията производители са представили нови данни, даващи възможност за разширяване обсега на разрешението върху двата ензимни продукта, описани в приложения I и II към настоящия регламент и вписани съответно под номера 11 и 51 в приложенията към Директива 70/524/ЕИО, за нови категории животни.
(4)
Оценката на представените досиета относно новата употреба на ензимните препарати, описани в приложения I и II, показва, че са спазени всички условия, посочени в член 9д, параграф 1, така че временно може да бъде дадено разрешение за разширяване на употребата за 4-годишен период.
(5)
Предприятията производители са представили нови данни, с цел разширяване на разрешението за използване на ензимния препарат, описан в приложение III към настоящия регламент и включен под номер 51 в приложенията към Директива 70/524/ЕИО, под нова физична форма за определена животинска категория.
(6)
Оценката на представеното досие относно новата употреба на ензимния препарат, описан в приложение III показва, че са спазени всички условия, посочени в член 9д, параграф 1, така че временно може да бъде дадено разрешение за разширяване на употребата за 4-годишен период.
(7)
Оценката на досието показва, че могат да се наложат определени процедури за предпазване на работещите от излагане на въздействието на добавките, изброени в приложенията. Тези предпазни мерки следва да бъдат подсигурени чрез прилагането на Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (3).
(8)
На 18 април и 19 юни 2002 г. Научният комитет по храненето на животните предостави положително становище за безопасността на горепосочените ензимни продукти при спазване на условията, описани в приложенията към настоящия регламент.
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратите, принадлежащи към групата „Ензими“, изброени в приложения I и II към настоящия регламент, се разрешават за употреба като добавки при храненето на животните при спазване на условията, установени в посочените приложения.
Член 2
Препаратът, принадлежащ към група „Ензими“, посочен в приложение III към настоящия регламент, се разрешава за употреба като добавка за храненето на животните при спазване на условията, установени в посоченото приложение.
Член 3
Настоящият регламент влиза в сила в деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 декември 2002 година.